Document ID: 31988D0010

*****
ΑΠΟΦΑΣΗ ΤΗΣ ΕΠΙΤΡΟΠΗΣ
της 11ης Δεκεμβρίου 1987
σχετικά με το πολυετές πρόγραμμα προσανατολισμού της υδατοκαλλιέργειας και της διευθέτησης των προστατευομένων θαλασσίων ζωνών (1987-1991) που υπέβαλε η Πορτογαλία στο πλαίσιο του κανονισμού (ΕΟΚ) αριθ. 4028/86 του Συμβουλίου
(Το κείμενο στην πορτογαλική γλώσσα είναι το μόνο αυθεντικό)
(88/10/ΕΟΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 4028/86 του Συμβουλίου της 18ης Δεκεμβρίου 1986 σχετικά με τις κοινοτικές ενέργειες για τη βελτίωση και την προσαρμογή των διαρθρώσεων του τομέα της αλιείας και της υδατοκαλλιέργειας (1), και ιδίως το άρθρο 4,
Εκτιμώντας:
ότι η πορτογαλική κυβέρνηση διαβίβασε στην Επιτροπή, στις 14 Απριλίου 1987, πολυετές πρόγραμμα προσανατολισμού της υδατοκαλλιέργειας και της διευθέτησης των προστατευόμενων θαλασσίων ζωνών, το οποίο καλείται στο εξής «πρόγραμμα»· ότι ανακοίνωσε, στις 8 Οκτωβρίου 1987, τα τελευταία συμπληρωματικά στοιχεία σχετικά με το πρόγραμμα αυτό·
ότι το πρόγραμμα αποσκοπεί σε αύξηση της τάξης του 75 % της σημερινής πορτογαλικής παραγωγής της υδατοκαλλιέργειας τόσο σε ότι αφορά τα θαλάσσια είδη όσο και τα είδη που εκτρέφονται σε γλυκά ύδατα, καθώς και στη διευθέτηση των προστατευόμενων θαλασσίων ζωνών· ότι για την υλοποιήση του προγράμματος αυτού κρίνονται απαραίτητες επενδύσεις της τάξης των 20 εκατομμυρίων ECU·
ότι, λαμβανομένης υπόψη της προβλεπόμενης εξέλιξης των αλιευτικών πόρων, της αγοράς προϊόντων της αλιείας και της υδατοκαλλιέργειας, των μέτρων που λαμβάνονται στο πλαίσιο της κοινής αλιευτικής πολιτικής καθώς και των κατευθυντηρίων γραμμών της πολιτικής αυτής, το πρόγραμμα πληροί τους όρους που καθορίζονται στο άρθρο 2 του κανονισμού (ΕΟΚ) αριθ. 4028/86 και μπορεί να αποτελέσει το πλαίσιο των κοινοτικών και εθνικών χρηματοδοτικών παρεμβάσεων στο σχετικό τομέα·
ότι εντούτοις, η πλήρης υλοποίηση των στόχων του προγράμματος μπορεί να αποβεί δυσχερής λόγω του σημερινού χαμηλού επιπέδου επαγγελματικής κατάρτισης στον εν λόγω τομέα και των δυσκολιών τακτικού ανεφοδιασμού των εκτροφών σε νεαρά υποκείμενα ιχθύων·
ότι ο τομέας της υδατοκαλλιέργειας αναπτύσσεται σε εμπορικό περιβάλλον που χαρακτηρίζεται από ανάπτυξη του διεθνούς ανταγωνισμού·
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Επιτροπής Δομών της Αλιείας,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται, με τους όρους της παρούσας απόφασης, το πολυετές πρόγραμμα προσανατολισμού της υδατοκαλλιέργειας και της διευθέτησης των προστατευόμενων θαλασσίων ζωνών (1987-1991) που διαβίβασε η πορτογαλική κυβέρνηση στις 14 Απριλίου 1987, όπως συμπληρώθηκε τελευταία στις 8 Οκτωβρίου 1987.
Άρθρο 2
1. Η εφαρμογή του προγράμματος θα πρέπει να συνοδεύεται από ενέργειες επαγγελματικής κατάρτισης που να προσαρμόζονται στις αναμενόμενες μεταβολές της διάρθρωσης του τομέα της υδατοκαλλιέργειας στην Πορτογαλία.
2. Κατά την εφαρμογή του προγράμματος θα πρέπει να δοθεί προτεραιότητα στην παραγωγή νεαρών υποκειμένων ιχθύων σε σχέση με τις προβλεπόμενες επενδύσεις εκτροφής.
Άρθρο 3
Η παρούσα απόφαση δεν προδικάζει ενδεχόμενες κοινοτικές χρηματοδοτικές συνδρομές για μεμονωμένα σχέδια επενδύσεων.
Άρθρο 4
Η παρούσα απόφαση απευθύνεται στην Πορτογαλική Δημοκρατία.
Βρυξέλλες, 11 Δεκεμβρίου 1987.

Labels: 18
19
6